62012CD0579
C‑579/12 RX62012CD0579EU:C:2012:78500011122CJ
ROZHODNUTIE SÚDNEHO DVORA (preskúmavacia komora)
z 11. decembra 2012
„Preskúmanie“
Vo veci C‑579/12 RX‑II,
ktorej predmetom je návrh na preskúmanie podaný prvým generálnym advokátom podľa článku 62 Štatútu Súdneho dvora Európskej únie z 23. novembra 2012,
SÚDNY DVOR (preskúmavacia komora),
v zložení: predseda komory L. Bay Larsen, sudcovia J. Malenovský, U. Lõhmus, M. Safjan a A. Prechal (spravodajkyňa),
vydal toto
Rozhodnutie
1
Návrh prvého generálneho advokáta na preskúmanie sa týka rozsudku Všeobecného súdu Európskej únie (odvolacia komora) z 8. novembra 2012, Komisia/Strack (T‑268/11 P), ktorým tento súd zamietol odvolanie podané Európskou komisiou proti rozsudku Súdu pre verejnú službu Európskej únie (druhá komora) z 15. marca 2011, Strack/Komisia (F‑120/07), ktorým sa ruší rozhodnutie Komisie z 15. marca 2007 obmedzujúce prenesenie dní dovolenky za kalendárny rok nevyčerpaných v roku 2004 na dvanásť dní.
2
Z článku 256 ods. 2 ZFEÚ vyplýva, že rozhodnutia vyhlásené Všeobecným súdom o odvolaní proti rozhodnutiam Súdu pre verejnú službu môžu vo výnimočných situáciách podliehať preskúmaniu Súdnym dvorom za podmienok a v rámci obmedzení uvedených v Štatúte Súdneho dvora Európskej únie, ak existuje vážne nebezpečenstvo, že by mali dopad na jednotu alebo vnútorný súlad práva Únie.
3
Podľa článku 62 Štatútu Súdneho dvora môže prvý generálny advokát navrhnúť, aby Súdny dvor preskúmal rozhodnutie Všeobecného súdu, ak sa domnieva, že existuje vážne nebezpečenstvo, že by bola ovplyvnená jednota alebo vnútorný súlad práva Únie.
4
V tejto súvislosti z článku 193 ods. 4 Rokovacieho poriadku Súdneho dvora vyplýva, že komora príslušná preskúmať rozhodnutie na základe takéhoto návrhu na preskúmanie rozhodne, či treba rozhodnutie Všeobecného súdu preskúmať, a ak ide o taký prípad, v rozhodnutí o preskúmaní rozhodnutia Všeobecného súdu sa uvedú iba otázky, ktoré sú predmetom preskúmania.
5
V prejednávanej veci komora príslušná preskúmať rozhodnutie konštatuje, že je potrebné preskúmať už citovaný rozsudok Komisia/Strack.
6
Otázky, ktorých sa uvedené preskúmanie týka, sú uvedené v bode 2 výroku tohto rozhodnutia.
Z týchto dôvodov Súdny dvor (preskúmavacia komora) rozhodol takto:
1.
Je potrebné preskúmať rozsudok Všeobecného súdu Európskej únie (odvolacia komora) z 8. novembra 2012, Komisia/Strack (T‑268/11 P).
2.
Preskúmanie sa bude týkať otázok, či so zreteľom na judikatúru Súdneho dvora týkajúcu sa práva na platenú dovolenku za kalendárny rok ako zásady sociálneho práva Únie, ktorá je výslovne zakotvená aj v článku 31 ods. 2 Charty základných práv Európskej únie a najmä stanovená smernicou Európskeho parlamentu a Rady 2003/88/ES zo 4. novembra 2003 o niektorých aspektoch organizácie pracovného času (Ú. v. EÚ L 299, s. 9; Mim. vyd. 05/004, s. 381), rozsudok Všeobecného súdu Európskej únie z 8. novembra 2012, Komisia/Strack (T‑268/11 P), má dopad na jednotu alebo vnútorný súlad práva Únie v rozsahu, v akom Všeobecný súd ako odvolací súd podal výklad:
—
článku 1e ods. 2 Služobného poriadku úradníkov Európskej únie v tom zmysle, že sa tento článok nevzťahuje na ustanovenia týkajúce sa organizácie pracovného času stanovené smernicou 2003/88, a najmä na platenú dovolenku za kalendárny rok, a
—
následne článku 4 prílohy V uvedeného poriadku v tom zmysle, že tento článok stanovuje, že právo na prenesenie dovolenky za kalendárny rok prekračujúcej hranicu, ktorú stanovuje uvedené ustanovenie, možno udeliť len v prípade zaneprázdnenia súvisiaceho s činnosťou úradníka z dôvodu výkonu jeho funkcií.
3.
Oprávnené subjekty uvedené v článku 23 Štatútu Súdneho dvora a účastníci konania na Všeobecnom súde Európskej únie môžu v lehote jedného mesiaca od doručenia tohto rozhodnutia predložiť Súdnemu dvoru Európskej únie písomné pripomienky k týmto otázkam.
Podpisy